Profesie 4. Gebrek aan natuurlike liefde
"Mense sal . . . 'n gebrek aan natuurlike liefde vir hulle gesin hê."—2 TIMOTEUS 3:1-3, God's Word Bible.
● Chris werk vir 'n groep in Noord-Wallis wat hulp verleen aan slagoffers van gesinsgeweld. "Ek onthou een vrou wat ingekom het en so erg geslaan is dat ek haar nie eers kon herken nie", sê Chris. "Ander vroue is emosioneel so afgetakel dat hulle nie eers kan opkyk nie."
WAT TOON DIE FEITE? In 'n Afrikaland is ongeveer 1 uit elke 3 vroue as kind seksueel misbruik. 'n Opname wat in daardie land gedoen is, het getoon dat meer as een derde van mans dink dat dit aanvaarbaar is om hulle vrou te slaan. Maar vroue is nie die enigste slagoffers van gesinsgeweld nie. Byvoorbeeld, in Kanada is byna 3 uit 10 mans deur hulle maat geslaan of andersins misbruik.
WAT IS 'N ALGEMENE BESWAAR? Daar was nog altyd gesinsgeweld. Vandag kry dit net meer aandag as in die verlede.
IS DIT 'N GELDIGE BESWAAR? Bewustheid van gesinsgeweld het in onlangse dekades toegeneem. Maar het groter bewustheid van die probleem die aantal gevalle van gesinsgeweld laat afneem? Nee, dit is nie die geval nie. 'n Gebrek aan natuurlike liefde word al hoe algemener.
WAT DINK JY? Word 2 Timoteus 3:1-3 vervul? Het baie 'n gebrek aan die liefde vir hulle gesin wat hulle van nature behoort te voel?
"Daar word erken dat gesinsgeweld een van die mees ondergerapporteerde misdade in die samelewing is. 'n Vrou sal gemiddeld 35 keer deur haar maat aangerand word voordat sy dit by die polisie aanmeld."—'N WOORDVOERDER VIR WALLIS SE GESINSGEWELDHULPLYN.